Táto správa informuje Európsky parlament a Radu o práci, ktorú vykonal Útvar Komisie pre vnútorný audit (ďalej len „IAS“) v súlade s článkom 99 ods. 5 nariadenia o rozpočtových pravidlách. Opiera sa o správu vypracovanú vnútorným audítorom Komisie podľa článku 99 ods. 3 uvedeného nariadenia vo vzťahu k audítorským a poradenským správam, ktoré IAS vypracoval v roku 2015 v súvislosti s generálnymi riaditeľstvami, útvarmi a výkonnými agentúrami Komisie . Táto správa v súlade so svojím právnym základom zahŕňa zhrnutie údajov o počte a druhu vykonaných vnútorných auditov, ako aj o vydaných odporúčaniach a opatreniach prijatých na základe týchto odporúčaní. Sú v nej zahrnuté aj všetky audítorské správy finalizované v období od 1. februára 2015 do 31. januára 2016. Odporúčania vykonané po 31. januári 2016 v nej nie sú zohľadnené.

Značné zvýšenie celkového počtu odporúčaní, ktorých vykonávanie sa nedokončilo, sa vysvetľuje najmä tým, že v rámci centralizácie funkcie vnútorného auditu IAS prevzal odporúčania niekdajších IAC.

Celkovo 1 270 alebo 74 % z celkového počtu akceptovaných odporúčaní vydaných v období 2011 – 2015 považujú kontrolované subjekty za vykonané, čo znamená, že zostáva celkovo 455 (alebo 26 %) odporúčaní, ktorých vykonávanie stále prebieha. Z tohto celkového počtu 455 odporúčaní, ktorých vykonávanie prebieha, je jedno kritické, nie však oneskorené, a 162 odporúčaní je veľmi dôležitých.

Z celkového počtu 455 odporúčaní, ktorých vykonávanie prebieha, sa v prípade 220 mešká, čo predstavuje 13 % celkového počtu akceptovaných odporúčaní, z ktorých je 31 veľmi dôležitých odporúčaní značne oneskorených (už viac ako šesť mesiacov po pôvodnej lehote). K tomuto číslu je potrebné pripočítať ešte jedno značne oneskorené veľmi dôležité odporúčanie z audítorskej správy vydanej pred týmto obdobím vykazovania (2011 – 2015). Spolu to predstavuje len 1,9 % celkového počtu akceptovaných odporúčaní vydaných v období 2011 – 2015.

IAS to celkovo považuje za dobrú situáciu, porovnateľnú s predchádzajúcimi správami a znak toho, že útvary Komisie dôkladne vykonávajú veľmi dôležité odporúčania, čím sa zmierňujú identifikované riziká. V každom prípade však treba venovať pozornosť odporúčaniam klasifikovaným ako „veľmi dôležité“, ktoré sú značne oneskorené, t. j. oneskorené o viac ako šesť mesiacov. APC bol pravidelne informovaný o stave vykonávania odporúčaní IAS (posúdenie vedením a výsledky záväzkov v oblasti následných auditov vykonávaných IAS). Osobitná pozornosť sa venovala veľmi dôležitým odporúčaniam oneskoreným o viac ako šesť mesiacov. APC sa rozhodol prijať konkrétne opatrenie, a to tým, že útvarom pripomenul ich povinnosť vykonať odporúčania IAS, keď je to potrebné.

Celkový počet odporúčaní vydaných počas obdobia 2011 – 2015, v prípade ktorých bol vykonaný následný audit, je 1 004 v porovnaní s 1 270 odporúčaniami, ktoré kontrolované subjekty uvádzajú ako „pripravené na preskúmanie“.

Z celkového počtu vydaných odporúčaní, ktoré boli predmetom následného auditu počas daného obdobia (1 004), 911 (91 %) audítor uzavrel. To znamená, že IAS odhadol, že v priemere 9 % odporúčaní ešte nebolo možné považovať za účinne vykonané, čo znamená, že nie sú po dokončení následného auditu uzavreté. To predstavuje nárast v porovnaní s predchádzajúcim rokom (5 %). Vysvetľuje sa to skutočnosťou, že IAS vykonal v druhej polovici roku 2015 niekoľko následných auditov, ktoré zahŕňali aj preskúmanie stavu vykonávania odporúčaní, ktoré kontrolovaný subjekt zatiaľ neposúdil ako „pripravené na preskúmanie“. Väčšinu týchto odporúčaní tvorili odporúčania IAC, v prípade ktorých IAS využil príležitosť na to, aby popri posudzovaní iných odporúčaní, ktoré kontrolovaný subjekt posúdil ako „pripravené na preskúmanie“, posúdil v rámci toho istého auditu ich stav. IAS ďalej posúdil pokrok dosiahnutý v prípade vybraných odporúčaní priamo súvisiacich s postupom na získanie uistenia v rámci procesu výročných správ o činnosti s cieľom poskytnúť GR informácie o najnovšom stave vykazovania v rámci výročných správ o činnosti. To bol v porovnaní s predchádzajúcimi rokmi nový prístup.

Neutralizovaním tohto účinku (t. j. zohľadnením výlučne odporúčaní, ktoré vedenie uvádza ako „pripravené na preskúmanie“) sa celkové percento odporúčaní posúdených ako odporúčania, „ktorých vykonávanie prebieha“ po následnom audite, zníži na 4 %, čo zodpovedá predchádzajúcim správam.

4.Zhrnutie audítorskej činnosti

4.1.Závery o auditoch výkonnosti

V reakcii na prechod Komisie k posilnenej kultúre založenej na výkonnosti a väčší dôraz na najvýhodnejší pomer medzi kvalitou a cenou pokračoval IAS v roku 2015 v rámci svojho strategického plánu auditov na roky 2013 – 2015 vo vykonávaní auditov výkonnosti a auditov, ktoré zahŕňajú dôležité výkonnostné prvky (komplexné audity).

Tieto audity sa venovali niekoľkým aspektom týkajúcim sa výkonnosti:

–GR a útvary čelia rastúcemu tlaku na finančné a ľudské zdroje a zároveň musia preukazovať, že plnia svoje ciele a dosahujú najvýhodnejší pomer medzi kvalitou a cenou. IAS sa zameral: 1. na to, ako GR a útvary riadia a monitorujú osobitné ciele, ktoré sú pod ich kontrolou a dajú sa dosiahnuť prostredníctvom ich výstupov a opatrení, a ako podávajú o týchto cieľoch správy; 2. na využívanie ich vnútorných zdrojov a 3. na to, ako vyhodnocujú prínosy svojich vnútorných procesov a kontrol.

–Vo viacročnom finančnom rámci na roky 2014 – 2020 sa kladie väčší dôraz na dosiahnutie výsledkov a novými ustanoveniami v právnych základoch sa zaviedli mechanizmy na posilnenie rámcov výkonnosti výdavkových programov na roky 2014 – 2020.

IAS sa zameral na to, ako GR a útvary riadia a monitorujú vykonávanie politík EÚ a podávajú o ňom správy. To platí tak pre výdavkové programy, ako aj pre nevýdavkové činnosti. Ciele politík sa vo všeobecnosti vymedzujú na základe všeobecných cieľov, ku ktorým GR a útvary do istej miery prispievajú. Dosahovanie všeobecných cieľov však ovplyvňujú aj iné vonkajšie faktory a tretie strany.

V súlade so svojou metodikou a najlepšími postupmi pristupoval IAS k výkonnosti nepriamo, t. j. prostredníctvom posúdenia toho, či a ako vedenie vytvorilo systémy na meranie výkonnosti (efektívnosti a účinnosti) svojich činností. Týmto prístupom chce IAS v prvom rade zabezpečiť, aby mali GR a útvary vytvorené rámce výkonnosti vrátane nástrojov na meranie výkonnosti (t. j. kľúčových ukazovateľov) a systémy monitorovania . To čiastočne vyplýva zo skutočnosti, že v mnohých právnych rámcoch výdavkových programov sa stanovili ciele, ktorých rozsah presahuje to, čo Komisia skutočne dokáže dosiahnuť sama. To znamená, že najprv je potrebné stanoviť ciele a INTELIGENTNÉ referenčné hodnoty na úrovni Komisie, aby sa v čo najväčšej možnej miere oddelili osobitné ciele a výkonnosť Komisie od cieľov a výkonnosti výdavkových programov, dosahovanie ktorých závisí aj od ďalších dôležitých kľúčových aktérov, a to najmä pri vykonávaní programov EÚ v rámci zdieľaného a nepriameho hospodárenia (členské štáty, regióny atď.).

V nasledujúcich oddieloch sa uvádzajú závery IAS k rôznym výkonnostným aspektom jeho auditov uskutočnených v roku 2015.

4.1.1.Výkonnosť GR, útvarov a výkonných agentúr Komisie: horizontálne procesy (ľudské zdroje, IT, boj proti podvodom atď.)

4.1.1.1.Strategické plánovanie a programovanie

V oblasti strategického plánovania a programovania uplatňuje Komisia pevný rámec výkonnosti založený na 1. tom, že GR a útvary si vo svojich plánoch riadenia ex-ante stanovia všeobecné a konkrétne ciele vyplývajúce z politických usmernení Komisie; 2. pravidelnom meraní a monitorovaní ukazovateľov výkonnosti a 3. podávaní správ o dosahovaní cieľov v ich výročných správach o činnosti. Protiváhou týchto decentralizovaných zodpovedností na inštitucionálnej úrovni sú SG a GR BUDG, ktoré poskytujú celkový rámec, koordinujú prácu a poskytujú usmernenia a podporu. IAS konštatoval, že na inštitucionálnej aj na decentralizovanej úrovni je potrebné vynaložiť ďalšie úsilie na ďalšie zlepšenie kvality ukazovateľov. Vývoj po audite: centrálne útvary medzičasom vykonali komplexné prepracovanie cyklu strategického plánovania a programovania, výsledkom čoho boli predovšetkým nové pokyny týkajúce sa plánovacích dokumentov stanovené v novembri 2015. IAS zatiaľ nevykonal následný audit. (Pozri SWD, časť 1, oddiel 1.2).